b'\n_START_ARTICLE_\nAbdul Hamid Othman\n_START_SECTION_\nLatar belakang\n_START_PARAGRAPH_\nAbdul Hamid dilahirkan pada 21 Julai 1939 di Kampung Kemelong, Mukim Sik, Kedah. _NEWLINE_Isterinya bernama Puan Sri Jamilah Mohd Said (68) dan mereka mendapat seorang anak, Wafi Nazrin dan lima orang cucu. Mereka menetap di Taman Tenaga, Batu 9, Jalan Puchong, Selangor.\n_START_SECTION_\nPendidikan\n_START_PARAGRAPH_\nAbdul Hamid merupakan penerima pertama biasiswa kerajaan Malaysia menuntut di Universiti al-Azhar, Mesir, bersama empat orang lagi pelajar lain dalam jurusan Ijazah Sarjana Muda Perundangan Islam pada 1961.\n_START_SECTION_\nKerjaya\n_START_PARAGRAPH_\nBeliau dilantik sebagai Ketua Pengarah, Bahagian Hal Ehwal Islam (BAHEIS), Pusat Islam Malaysia di Jabatan Perdana Menteri. Kemudian, beliau diberi kepercayaan sebagai Menteri di Jabatan Perdana Menteri (1995-1999). Pada tahun 1990, beliau dilantik sebagai Timbalan Menteri di Jabatan Perdana Menteri. Pada 2001, Abdul Hamid dilantik sebagai Penasihat Agama kepada Perdana Menteri, Tun Dr. Mahathir Mohamad dan kemudian Penasihat Agama kepada Perdana Menteri, Tun Abdullah Ahmad Badawi (2005-2009).\n_START_SECTION_\nSelepas bersara\n_START_PARAGRAPH_\nSelepas bersara, beliau menjadi Penasihat Maju Holdings Sdn Bhd. Beliau juga Setiausaha Agung Kehormat Pertubuhan Kebajikan Islam Malaysia (PERKIM) dan Penasihat Agung Pusat Kebajikan Wanita dan Keluarga (Kewaja).\n_START_SECTION_\nPilihan raya\n_START_PARAGRAPH_\nDalam Pilihan raya umum Malaysia 1995, beliau menang di kawasan parlimen P013 - Sik, Kedah. _NEWLINE_Pada pilihan raya 29 November 1999, beliau kalah bertanding apabila menentang Datuk Prof. Shahnon Ahmad (Pas) yang bertanding buat pertama kali, Dr Abdul Hamid memperolehi 13,026 undi manakala Shahnon mendapat 13,504 undi. Oleh itu, jawatan beliau sebagai Menteri di Jabatan Perdana Menteri hingga 1999 sahaja. Ketika ini BN/UMNO berhadapan dengan gelombang reformasi pimpinan Datuk Seri Anwar Ibrahim yang telah dipecat pada 1998. Dua DUN di Sik iaitu Belantek dan Jeneri turut terlepas kepada PAS._NEWLINE_Selepas itu, beliau dilantik sebagai Senator di Dewan Rakyat untuk membolehkannya menganggotai semula kabinet. Pelantikan beliau sebagai senator tamat selepas enam tahun. Kekosongan beliau diisi oleh tokoh agama iaitu Brigedier Datuk Abdul Hamid Zainal Abidin yang dilantik sebagai Senator._NEWLINE_Pada 1999, DUN Belantek, Sik turut dimenangi oleh calon PAS iaitu Mohd Isa Shafie dengan majoriti 492 undi menewaskan calon BN Siti Meriam Salleh manakala di Jeneri, wakil PAS Yahya Abdullah menang dengan majoriti 393 menewaskan calon BN yang merupakan penyandang Mohd Hadzir Mohd Jaafar.\n_START_SECTION_\nMeninggal dunia\n_START_PARAGRAPH_\nPada 23 Disember 2011, Tan Sri Dr Abdul Hamid Othman (72) meninggal dunia setelah mendapat akibat angin ahmar/strok di pejabatnya di Maju Junction dan selamat dikebumikan di Tanah Perkuburan Islam Kampung Bohol, Jalan Klang Lama, Kuala Lumpur. Jenazah beliau dimandikan di kediamannya di Taman Tenaga, Puchong, Selangor. Kemudian, jenazah beliau disembahyangkan di Masjid Al-Amin dengan diimamkan Imam Besar Masjid Negara Tan Sri Syaikh Ismail Muhammad._NEWLINE_Turut menziarahinya ialah Perdana Menteri Malaysia, Datuk Seri Najib Tun Razak; bekas Perdana Menteri Tun Dr Mahathir Mohamad; dan Tun Dr Siti Hasmah Mohd Ali. Turut hadir ialah Pengerusi Permodalan Nasional Berhad, Tun Ahmad Sarji Abdul Hamid; Ketua Pengarah Jabatan Kemajuan Islam Malaysia Datuk Othman Mustapha dan bekas Pesuruhjaya PAS Selangor Datuk Dr Hasan Mohd Ali.'